CELEX: 32019D0435
Language: fi
Date: 2019-03-12 00:00:00
Title: Komission päätös (EU) 2019/435, annettu 12 päivänä maaliskuuta 2019, ehdotetusta kansalaisaloitteesta ”Housing for All” (tiedoksiannettu numerolla C(2019) 2004)

19.3.2019   
               
               
                  FI
               
               
                  Euroopan unionin virallinen lehti
               
               
                  L 75/105
               
            
         KOMISSION PÄÄTÖS (EU) 2019/435,
         annettu 12 päivänä maaliskuuta 2019,
         ehdotetusta kansalaisaloitteesta ”Housing for All”
         
            
               (tiedoksiannettu numerolla C(2019) 2004)
            
         
         (Ainoastaan saksankielinen teksti on todistusvoimainen)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon kansalaisaloitteesta 16 päivänä helmikuuta 2011 annetun Euroopan parlamentin ja neuvoston asetuksen (EU) N:o 211/2011 (1) ja erityisesti sen 4 artiklan,
         sekä katsoo seuraavaa:
         
                     (1)
                  
                  
                     Ehdotetussa kansalaisaloitteessa ”Housing for All” (Asunto kaikille) todetaan seuraavaa: ”Tämän eurooppalaisen kansalaisaloitteen tarkoituksena on luoda paremmat oikeudelliset ja taloudelliset puitteet, jotta kaikki Euroopassa saisivat asunnon helpommin.”
                  
               
                     (2)
                  
                  
                     Ehdotetun kansalaisaloitteen tavoitteet liittyvät seuraavaan: ”Kehotamme EU:ta toteuttamaan toimenpiteitä, jotta kaikki Euroopassa saisivat asunnon helpommin. Tämä tarkoittaa myös seuraavia: sosiaalisen ja kohtuuhintaisen asuntotarjonnan saatavuuden parantaminen, Maastrichtin kriteerien soveltamatta jättäminen silloin kun on kyse julkisista investoinneista kohtuuhintaiseen asuntotuotantoon, parempi EU-rahoituksen saatavuus voittoa tavoittelemattomalle ja kestävälle asuntotuotannolle, sosiaalisten ja kilpailuun perustuvien sääntöjen soveltaminen lyhytaikaiseen asunnonvuokraukseen sekä asuntotarpeita koskevien tilastotietojen kerääminen Euroopassa.”
                  
               
                     (3)
                  
                  
                     Ehdotetun kansalaisaloitteen liitteessä mainitaan useita tavoitteita, jotka on tarkoitus saavuttaa perussopimusten soveltamiseksi annettavilla unionin säädöksillä:
                     
                                 —
                              
                              
                                 ”parannetaan tuetun asuntotarjonnan saatavuutta Euroopan unionissa”,
                              
                           
                                 —
                              
                              
                                 ”jätetään kohtuuhintaiseen asumiseen tehtävät julkiset investoinnit julkisen talouden alijäämää koskevien Maastrichtin kriteerien ulkopuolelle”,
                              
                           
                                 —
                              
                              
                                 ”helpotetaan voittoa tavoittelemattomien ja julkisten asunnontarjoajien mahdollisuuksia saada rahoitusta EU:n rahastoista”,
                              
                           
                                 —
                              
                              
                                 ”hyväksytään yhdenmukainen EU:n tason sääntelykehys, joka koskee yksityisomistuksessa olevien asuntojen lyhytaikaista vuokrausta, jotta taataan riittävä kohtuuhintaisten asuntojen tarjonta”,
                              
                           
                                 —
                              
                              
                                 ”sisällytetään Euroopan asuntotilannetta koskevat standardoidut tiedot Euroopan tilasto-ohjelmaan”.
                              
                           
               
                     (4)
                  
                  
                     Euroopan unionista tehdyllä sopimuksella, jäljempänä ”SEU-sopimus”, vahvistetaan unionin kansalaisuuden merkitystä ja edistetään unionin demokraattista toimintaa muun muassa määräämällä, että kaikilla kansalaisilla on oikeus osallistua demokratian toteuttamiseen unionissa eurooppalaisen kansalaisaloitteen kautta.
                  
               
                     (5)
                  
                  
                     Kansalaisaloitteen tekemistä varten vaadittavien menettelyjen ja edellytysten olisi tämän vuoksi oltava selkeitä, yksinkertaisia, käyttäjäystävällisiä ja kansalaisaloitteen luonteeseen nähden oikeasuhteisia, jotta voidaan edistää kansalaisten osallistumista ja tehdä unionista helpommin lähestyttävä.
                  
               
                     (6)
                  
                  
                     Komissiolla on perussopimusten soveltamiseksi toimivalta esittää ehdotuksia unionin säädöksiksi
                     
                                 —
                              
                              
                                 itsenäiseksi ammatinharjoittajaksi ryhtymistä ja toimintaa itsenäisenä ammatinharjoittajana koskevien jäsenvaltioiden lakien, asetusten ja hallinnollisten määräysten yhteensovittamisesta Euroopan unionin toiminnasta tehdyn sopimuksen, jäljempänä ”SEUT-sopimus”, 53 artiklan 1 kohdan ja 62 artiklan perusteella;
                              
                           
                                 —
                              
                              
                                 liikevaihtoveroja, valmisteveroja ja muita välillisiä veroja koskevan lainsäädännön yhdenmukaistamista koskevista säännöksistä siltä osin kuin yhdenmukaistaminen on tarpeen sisämarkkinoiden toteuttamisen ja toiminnan varmistamiseksi sekä kilpailun vääristymisen välttämiseksi SEUT-sopimuksen 113 artiklan perusteella;
                              
                           
                                 —
                              
                              
                                 sisämarkkinoiden toteuttamista ja toimintaa koskevista toimenpiteistä jäsenvaltioiden lakien, asetusten ja hallinnollisten määräysten lähentämiseksi SEUT-sopimuksen 114 artiklan perusteella;
                              
                           
                                 —
                              
                              
                                 jäsenvaltioiden sellaisten lakien, asetusten ja hallinnollisten määräysten lähentämisestä, jotka vaikuttavat suoraan sisämarkkinoiden toteuttamiseen ja toimintaan, SEUT-sopimuksen 115 artiklan perusteella;
                              
                           
                                 —
                              
                              
                                 täydentävistä määräyksistä, joiden tarkoituksena on estää perussopimuksiin liitetyssä, liiallisia alijäämiä koskevasta menettelystä tehdyssä pöytäkirjassa tarkoitettuja julkistalouden liiallisia alijäämiä, SEUT-sopimuksen 126 artiklan 14 kohdan perusteella;
                              
                           
                                 —
                              
                              
                                 Euroopan sosiaalirahastoa koskevista soveltamisasetuksista SEUT-sopimuksen 164 artiklan perusteella;
                              
                           
                                 —
                              
                              
                                 rakennerahastojen ulkopuolisten erityistoimien alalla ja unionin yleisen sopusointuisen kokonaiskehityksen edistämiseksi kehittämällä ja harjoittamalla toimintaa, jolla lujitetaan taloudellista, sosiaalista ja alueellista yhteenkuuluvuutta SEUT-sopimuksen 174 artiklan mukaisesti, SEUT-sopimuksen 175 artiklan 3 kohdan perusteella;
                              
                           
                                 —
                              
                              
                                 säännöksistä, joissa määritellään rakennerahastojen tehtävät, ensisijaiset tavoitteet ja rakenteet, joihin voi sisältyä rahastojen uudelleenryhmittely, SEUT-sopimuksen 177 artiklan perusteella;
                              
                           
                                 —
                              
                              
                                 Euroopan aluekehitysrahastoa koskevista soveltamisasetuksista SEUT-sopimuksen 178 artiklan perusteella;
                              
                           
                                 —
                              
                              
                                 unionin toiminnan kannalta tarpeellisten tilastojen tuottamisen edellyttämistä toimenpiteistä SEUT-sopimuksen 338 artiklan perusteella.
                              
                           
               
                     (7)
                  
                  
                     Näistä syistä ehdotettu kansalaisaloite, siltä osin kuin sen tarkoituksena on, että komissio antaa ehdotuksia johdanto-osan 3 kappaleen 2–5 luetelmakohdassa tarkoitetuista unionin säädöksistä perussopimusten soveltamiseksi, ei asetuksen (EU) N:o 211/2011 4 artiklan 2 kohdan b alakohdan mukaisesti selvästi ylitä komission toimivaltaa tehdä ehdotus unionin säädökseksi perussopimusten soveltamiseksi.
                  
               
                     (8)
                  
                  
                     Sen sijaan SEUT-sopimuksen 106 artiklan 3 kohdan perusteella annettavia säädöksiä sellaisten säännösten soveltamiseksi, jotka koskevat julkisia yrityksiä tai yrityksiä, joille jäsenvaltiot myöntävät erityisoikeuksia tai yksinoikeuksia, sekä yrityksiä, jotka tuottavat yleisiin taloudellisiin tarkoituksiin liittyviä palveluja, tai fiskaalisia monopoleja, ei hyväksytä komission ehdotuksesta, kuten asetuksen (EU) N:o 211/2011 4 artiklan 2 kohdan b alakohdassa edellytetään, vaan ne hyväksyy komissio.
                  
               
                     (9)
                  
                  
                     Jos ehdotettu kansalaisaloite kuitenkin toimitetaan komissiolle asetuksen (EU) N:o 211/2011 9 artiklan mukaisesti, komissio sitoutuu arvioimaan myös tarvetta hyväksyä tai muuttaa säädöksiä SEUT-sopimuksen 106 artiklan 3 kohdan perusteella sen pohjalta, ovatko ne merkityksellisiä tämän aloitteen aiheen kannalta.
                  
               
                     (10)
                  
                  
                     Lisäksi on muodostettu kansalaistoimikunta ja nimetty yhteyshenkilöt asetuksen (EU) N:o 211/2011 3 artiklan 2 kohdan mukaisesti, ehdotettu kansalaisaloite ei ole selvästi oikeuden väärinkäyttöä, aiheeton tai tehty haitantekotarkoituksessa, eikä se ole selvästi SEU-sopimuksen 2 artiklassa esitettyjen unionin arvojen vastainen.
                  
               
                     (11)
                  
                  
                     Ehdotettu kansalaisaloite ”Housing for All” olisi sen vuoksi rekisteröitävä. Ehdotetulle kansalaisaloitteelle olisi kerättävä tuenilmauksia johdanto-osan 6–9 kappaleessa esitetyn pohjalta,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            
               1.   Rekisteröidään ehdotettu kansalaisaloite ”Housing for All”.
            
            
               2.   Ehdotetulle kansalaisaloitteelle voidaan kerätä tuenilmauksia tämän päätöksen johdanto-osan 6–9 kappaleessa esitetyn pohjalta.
            
         
         
            2 artikla
            Tämä päätös tulee voimaan 18 päivänä maaliskuuta 2019.
         
         
            3 artikla
            Tämä päätös on osoitettu ehdotetun kansalaisaloitteen ”Housing for All” järjestäjille (kansalaistoimikunnan jäsenille), joita edustavat ja joiden yhteyshenkilöinä toimivat Karin ZAUNER ja Santiago MAS DE XAXAS FAUS.
         
         
            Tehty Strasbourgissa 12 päivänä maaliskuuta 2019.
            
               
                  Komission puolesta
               
               Frans TIMMERMANS
               
                  Varapuheenjohtaja
               
            
         
         
            (1)  EUVL L 65, 11.3.2011, s. 1.